b'\n_START_ARTICLE_\nForetaksregisteret\n_START_PARAGRAPH_\nForetaksregisteret er et register over norske og utenlandske foretak i Norge. Ordet \xc2\xabforetak\xc2\xbb er det juridisk korrekte begrepet for det man i dagligtale ofte kaller \xc2\xabbedrift\xc2\xbb._NEWLINE_Registeret skal sikre rettsvern og \xc3\xb8konomisk oversikt, og er en viktig kilde for alle som trenger korrekte opplysninger om akt\xc3\xb8rene i norsk n\xc3\xa6ringsliv. Foretaksregisteret holder oversikt over ansvarsforhold, adresser, aksjekapital, vedtekter, m.v. _NEWLINE_Alle n\xc3\xa6ringsdrivende selskaper, samt enkeltpersonforetak som driver handel med innkj\xc3\xb8pte varer eller har mer enn 5 ansatte, er pliktig til \xc3\xa5 registrere seg i Foretaksregisteret. \xc3\x98vrige enkeltpersonforetak har rett til \xc3\xa5 registrere seg. Registrering i Foretaksregisteret er gebyrbelagt._NEWLINE_For \xc3\xa5 bli registrert i Foretaksregisteret m\xc3\xa5 man ha et organisasjonsnummer fra Enhetsregisteret, jf. enhetsregisterloven \xc2\xa7 9. I praksis skjer registrering basert p\xc3\xa5 samordnet registermelding, enten elektronisk via Altinn eller som papirskjema. _NEWLINE_Foretaksregisteret ble opprettet 1. januar 1988 og avl\xc3\xb8ste de tidligere Handelsregistrene som ble f\xc3\xb8rt av sorenskrivere rundt om i hele landet. Foretaksregisteret er ett av flere registre som f\xc3\xb8res ved Br\xc3\xb8nn\xc3\xb8ysundregistrene, som er Statens registeretat._NEWLINE_Foretaksregisteret er et tilknyttet register til Enhetsregisteret, sammen med bl.a. Arbeidsgiver- og arbeidstakerregisteret, Manntallet for etterskuddspliktige og Merverdiavgiftsmanntallet.'